Jutgen a Sabadell onze persones acusades d'engreixar bestiar de manera il·legal
Comença a Sabadell un judici per l'engreixament d'animals de granja amb clenbuterol, una substància química prohibida perquè suposa un risc per a la salut humana. La fiscalia demana fins a dos anys de presó per als presumptes integrants d'aquesta xarxa que va operar a mitjans anys noranta.
15/06/2010 - 10.33 Actualitzat 15/06/2010 - 11.47
Els fets van passar el 1996, quan la policia va detectar la fabricació de components vitamínics per al bestiar amb clenbuterol, una substancia química que actua d'anabolitzant i que s'utilitzava per engreixar els animals de manera il·legal. La presumpta xarxa la formen onze persones i els seus advocats demanen que el cas prescrigui perquè han passat 14 anys dels fets.
El judici durarà fins a finals de setmana, moment en què se sabrà si el jutge confirma la pena que proposa la fiscalia, de fins a dos anys de presó, multa de 12.000 euros i la inhabilitació dels químics que van intervenir en el procés.